
****

**NÁVRH rozpočtu Obce Závažná Poruba**

**na obdobie rokov 2024-2026**

*V Závažnej Porube dňa 29.11.2023*

*Číslo spisu OZP-S2023/00370*

*Číslo reg. záznamu: R2023/2979*

**Komentár k finančnému rozpočtu Obce Závažná Poruba**

**na roky 2024 - 2026**

Návrh rozpočtu Obce Závažná Poruba na rok 2024 a nasledujúce dva roky 2025 a 2026 vychádza z odhadu makroekonomických ukazovateľov ekonomiky Slovenskej republiky a predpokladaných miestnych podmienok. Rozpočet je spracovaný v štruktúre bežného a kapitálového rozpočtu a rozpočtu finančných operácií podľa záväznej rozpočtovej klasifikácie príjmov a výdavkov platnej pre verejnú správu. Obec spracúva výhradne finančný rozpočet, ktorý je v súlade s čl. 9 ods. 1 ústavného zákona š. 493/2011 Z. z. o rozpočtovej zodpovednosti v znení neskorších predpisov zostavený na tri rozpočtové roky, pričom súčasťou návrhu rozpočtu je aj schválený rozpočet na bežný rozpočtový rok, údaje o očakávanej skutočnosti bežného rozpočtového roka a údaje o skutočnom plnení rozpočtu za predchádzajúce dva rozpočtové roky. Na základe uvedeného je rozpočet obce v tabuľkovej časti spracovaný nasledovne: skutočné plnenie 2021, skutočné plnenie 2022, schválený rozpočet 2023, očakávaná skutočnosť 2023, rozpočet 2024, 2025 a 2026. V súlade s § 3 ods. 4 Zásad hospodárenia s finančnými prostriedkami obce Závažná Poruba, ktoré schválilo obecné zastupiteľstvo dňa 19.9.2016 uznesením č. 25/2016 obec zostavuje viacročný rozpočet bez uplatňovania programov obce.

Rozpočet na roky 2024-2026 je zostavený v súlade s nasledovnými právnymi normami:

* so zákonom č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov,
* so zákonom č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov,
* s ústavným zákonom číslo 493/2011 Z.z. o rozpočtovej zodpovednosti v znení neskorších predpisov,
* so zákonom č. 564/2004 Z.z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov
* so zákonom č. 369/1990 Zb. o obecnom zriadení v znení neskorších predpisov,
* s nariadením vlády č. 668/2004 Z.z. o rozdeľovaní a poukazovaní výnosu dane z príjmov územnej samospráve v znení neskorších predpisov,
* so zákonom č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov a platného nariadenia obce, ktorým sa určujú sadzby miestnych daní a poplatku.
* so zákonom č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov
* s opatrením MF SR č. MF/010175/2004-42 zo dňa 8.12.2004 v znení neskorších predpisov, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie v platnom znení,
* s Vyhláškou ŠÚ SR č. 257/2014 zo dňa 18.9.2014, ktorou sa vydáva štatistická klasifikácia výdavkov verejnej správy (SK COFOG)
* v súlade so Zásadami hospodárenia s finančnými prostriedkami obce Závažná Poruba

Návrh rozpočtu je zostavený na základe podkladov a požiadaviek jednotlivých útvarov obce, na základe výdavkov potrebných na prevádzku so zohľadnením očakávaného rastu cien energií, investičných zámerov obce, mzdových inventúr, štátom schválenej valorizácie platov a dohodnutých zmluvných vzťahov. Na úseku školstva na financovanie bežných výdavkov tzv. originálnych kompetencií samosprávy boli prerozdelené zdroje, ktoré obec očakáva zo 40 % podielu na výnose na dani z príjmu fyzických osôb a na úseku sociálnych služieb z 5 % podielu na výnose na dani z príjmu fyzických osôb.

Rozpočty na roky 2025-2026 nie sú v zmysle § 9 zákona č.583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov záväzné a ich finančné ukazovatele sú plánované ako orientačné.

Rozpočet Obce Závažná Poruba na rok 2024 je navrhnutý ako vyrovnaný, rozpočtu na roky 2025 a 2026 sú taktiež vyrovnané.

Rozpočtovaný výsledok hospodárenia na rok 2024 vrátane príjmových a výdavkových finančných operácií je vyrovnaný. Bežný rozpočet je navrhovaný ako vyrovnaný, kapitálový rozpočet je rozpočtovaný s prebytkom 23 287,- eur a výsledok finančných operácií je schodok 23 287,- eur.

Rozpočet Obce Závažná Poruba na roky 2024 – 2026 je v súlade s § 9 ods. 2 zákona SNR č. 369/1990 Zb. o obecnom zriadení v znení neskorších zmien a doplnkov zverejnený vyvesením na úradnej tabuli obce a centrálnej elektronickej úradnej tabuli dňa 29.11.2023.

Nakoľko ukazovatele rozpočtov na roky 2025 a 2026 sú orientačné, v tomto komentári sú hodnotené a opísané skutočnosti navrhovaných záväzných ukazovateľov rozpočtu na rok 2024.

**Finančný rozpočet 2024-2026**

P r í j m y

|  |  |  |  |  |  |  |
| --- | --- | --- | --- | --- | --- | --- |
| **Klasifikácia príjmov** | | | **rozpočet 2024** | | **rozpočet 2025** | **rozpočet 2026** |
|  |  |  | |
| **Bežné príjmy** | | | 1 610 373 | | 1 665 333 | 1 666 323 |
| **Kapitálové príjmy** | | | 134 287 | | 0 | 0 |
| **Príjmové finančné operácie** | | | 0 | | 0 | 0 |
| **Príjmy celkom:** | | | **1 744 660** | | **1 665 333** | **1 666 323** |

***B e ž n é p r í j m y***

**1. Daňové príjmy**

|  |  |  |  |
| --- | --- | --- | --- |
| **Názov položky** | **rozpočet 2024** | **rozpočet 2025** | **rozpočet 2026** |
| Výnos dane z príjmov poukázaný územnej samospráve | 573 000 | 618 800 | 618 800 |
| Daň z nehnuteľností | 217 957 | 217 960 | 217 960 |
| Daň za psa | 1 880 | 1 880 | 1 880 |
| Daň z ubytovania | 15 000 | 16 000 | 17 000 |
| Daň za komunálne odpady | 48 000 | 50 000 | 50 000 |
| Daň za predajné automaty | 10 | 0 | 0 |
| **SPOLU:** | **855 847** | **904 640** | **905 640** |

**Výnos dane z príjmov poukázaný územnej samospráve**

V zmysle zákona č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov do rozpočtov obcí poukazujú úrady finančnej správy vo výške 70 % výnosu dane z príjmov fyzických osôb, čo v prípade našej obce by malo na základe počtu obyvateľov, počtu žiakov a počtu obyvateľov starších ako 62 rokov tvoriť minimálne v tabuľke uvedenú čiastku vo výške 573 000,- eur na základe odhadu vývoja tejto dane pre našu obec Radou pre rozpočtovú zodpovednosť. Prvý krát v histórii sa pre ďalší rok odhaduje nižší výnos ako v predchádzajúcom roku vzhľadom na daňové opatrenia, ktorých následkom je nižší vyber dane z príjmov fyzických osôb, ktoré boli v plnej miere prenesené na plecia obcí a miest.

Výnos dane sa rozdeľuje podľa kritérií v zmysle nariadenia vlády č. 668/2004 o rozdeľovaní výnosu dane z príjmov územnej samospráve nasledovne:

a) 23% podľa počtu obyvateľov obce s trvalým pobytom na území obce k 1.januáru predchádzajúceho kalendárneho roka, z toho 57% prepočítaný koeficientom nadmorskej výšky stredu obce,

b) 32% podľa počtu obyvateľov obce s trvalým pobytom na území obce k 1.januáru predchádzajúceho kalendárneho roka prepočítaného koeficientom v závislosti od zaradenia obce do veľkostnej kategórie,

c) 40% podľa počtu žiakov (detí) základných umeleckých škôl a školských zariadení v zriaďovateľskej pôsobnosti obce vrátane neštátnych škôl a školských zariadení k 15. septembru predchádzajúceho kalendárneho roka prepočítaného koeficientom základnej umeleckej školy a školského zariadenia resp. počtom detí od 5 do 15 rokov v meste,

d) 5% podľa počtu obyvateľov obce, ktorí dovŕšili vek šesťdesiatdva rokov, s trvalým pobytom na území obce k 1. januáru predchádzajúceho kalendárneho roka.

**Daň z nehnuteľnosti**

Upravuje ju zákon č.582/2004 o miestnych daniach a poplatku za komunálne odpady a drobné stavebné odpady v znení neskorších predpisov. Daň z nehnuteľností sa člení na daň z pozemkov, daň zo stavieb a daň z bytov a nebytových priestorov. Pre vyrubenie dane je rozhodujúci stav k 1.januáru zdaňovacieho obdobia. Na zmeny skutočností rozhodujúcich pre daňovú povinnosť, ktoré nastanú v priebehu zdaňovacieho obdobia sa neprihliada, s výnimkou zmeny vlastníckych vzťahov na základe dražby a dedenia , kedy k zmene dôjde dňom príklepu alebo nadobudnutím právoplatnosti rozhodnutia o dedičstve. Sadzby dane z nehnuteľností sa pre rok 2024 menia a rozpočtované čiastky vychádzajú sa zo sadzieb ustanovených navrhovaných Všeobecne záväzným nariadením č. 4/2023 o miestnych daniach a miestnom poplatku za komunálny odpad a drobný stavebný odpad. Pre ďalšie roky sa počíta z rovnakou čiastkou. Rozpočet výnosu z dane z nehnuteľností vychádza zo stavu nehnuteľností evidovaných správcom dane ku dňu návrhu zostavenia rozpočtu a sadzieb platných pre rok 2024.

**Daň za psa**

# Predmetom dane za psa je pes starší ako 6 mesiacov chovaný fyzickou osobou alebo právnickou osobou. Sadzba dane za jedného psa a kalendárny rok je od 1.1.2024 10,00 Eur. Daňovník je povinný podať daňové priznanie k dani za psa do 30 dní od vzniku daňovej povinnosti. Rozpočtovaná výška výnosu z tejto dane vychádza z počtu psov v obci ku dňu zostavenia rozpočtu a sadzby určenej pre rok 2024.

**Daň za ubytovanie**

Predmetom dane za ubytovanie je odplatné prechodné ubytovanie fyzickej osoby v ubytovacom zariadení. Sadzba dane určená VZN 3/2019 v platnom znení za osobu a prenocovanie je 1,- € a pre rok 2024 sa nezmenila. Platiteľom dane je prevádzkovateľ zariadenia, ktorý odplatné prechodné ubytovanie poskytuje. Daň odvádza platiteľ bez vyrubenia najneskôr do 20-tich dní po uplynutí štvrťroka, v ktorom bola daň vybratá, keď kapacita ubytovacieho zariadenia je nad 20 lôžok a do 20-tich dní po uplynutí polroka, v ktorom bola daň vybratá, keď kapacita ubytovacieho zariadenia je do 20 lôžok. Platiteľ je povinný viesť prehľadnú evidenciu osôb (ubytovaciu knihu) prechodne ubytovaných v ubytovacom zariadení, ktorú na vyzvanie predloží správcovi dane na kontrolu. Rozpočet výnosu z tejto dane je vychádza z očakávaného výnosu v roku 2023.

**Poplatok za komunálne odpady a drobný stavebný odpad**

Miestny poplatok za komunálne odpady a drobné stavebné odpady sa v zmysle zákona č.582/2004 Z. z. o miestnych daniach a poplatku za komunálne a drobné stavebné odpady v znení neskorších predpisov platí za komunálne odpady a drobné stavebné odpady, ktoré vznikajú na území Obce Závažná Poruba. Poplatníkom je fyzická a právnická osoba. Sadzby poplatku sa rozpočtujú podľa navrhovaného nového nariadenia č. 4/2023 o miestnych daniach a miestnom poplatku, ktorým sa sadzby zvyšujú na osobu a rok na 29,40 a za 110 l nádobu na 6,60 eur.

**Daň za predajné automaty**

Pri výbere dane z predajných automatov vychádzame z ustanovenia zákona č. 582/2004 Z.z., kde je uvedená celoročná sadzba 30,- na predajný automat. V obci sa nachádza jeden predajný automat, ktorý je v prevádzke len časť roka. Naplánovaný príjem uvedenej dane je vo výške 10,-.

**2. Nedaňové príjmy**

|  |  |  |  |
| --- | --- | --- | --- |
| **Názov položky** | **rozpočet 2024** | **rozpočet 2025** | **rozpočet 2026** |
| Príjmy z vlastníctva- z prenajatých budov, priestorov a objektov | 9 436 | 9 436 | 9 436 |
| Správne poplatky | 1 580 | 1 580 | 1 580 |
| Poplatky a platby- DSS, MR, HM, opatrovateľská služba, ISO, folklór | 208 004 | 207 404 | 207 394 |
| Poplatky a platby- MŠ a ŠKD | 15 300 | 15 300 | 15 300 |
| Za stravné a réžiu- v ŠJ | 35 500 | 35 500 | 35 500 |
| Úrok z vkladov | 146 | 146 | 146 |
| **SPOLU:** | **269 966** | **269 366** | **269 356** |

**Príjmy z vlastníctva- z prenajatých budov, priestorov a objektov a z prenajatých strojov, prístrojov, zariadení, techniky a náradia**

To sú príjmy vyplývajúce z uzatvorených platných nájomných zmlúv priestorov, budov a objektov a príjmy vyplývajúce z cenníka obce za prenájom traktora, vlečky, kosačky a iných prístrojov.

**Správne poplatky**

Túto kapitolu tvoria administratívne poplatky vyberané podľa zákona č. 145/1995 Z. z. o správnych poplatkoch v znení neskorších predpisov – vyhotovenie a osvedčenie matričných dokladov, vyhotovenie odpisu, výpisu z úradných kníh, správny poplatok za vydanie rybárskych lístkov, žiadosť o povolenie stavby, o dodatočné povolenie stavby a pod.

**Poplatky za predaj výrobkov a služieb**

Medzi tieto poplatky zaraďujeme úhrady prijímateľov opatrovateľskej služby v obci a služieb v Dome sociálnych služieb a zariadení pre seniorov. Rozpočet vychádza z navrhovanej zmeny úhrad nariadením č. 6/2023, ktorým sa mení VZN č. 2/2019 o  výške úhrady, spôsobe určenia a platenia úhrady za sociálne služby poskytované obcou Závažná Poruba. V roku 2024 sa po zvýšení očakávajú príjmy v čiastke 203 270,-. Ďalej sem patria poplatky za poskytovanie opatrovateľskej služby, služby MR , poplatky za HM, príjem za vystúpenia folklórnej skupiny a poplatky za odvoz zeleného a stavebného odpadu.

**Poplatky za služby MŠ, ŠKD a za stravné**

Medzi tieto poplatky zaraďujeme poplatky za služby v materskej škole, v školskom klube detí, ktoré sú stanovené vo VZN č.1/2018 o určení výšky príspevku na čiastočnú úhradu nákladov v školách a školských zariadeniach zriadených obcou, ale ich výška ostáva nezmenená. K týmto príjmom patria aj príjmy za služby školskej jedálne. Rozpočtujú sa podľa platných sadzieb určených nariadením obce.

**Úroky z domácich úverov, pôžičiek a vkladov**

V rozpočte sú uvedené čiastky očakávaných úrokov na bankových účtoch obce.

**3. Granty a transfery**

|  |  |  |  |
| --- | --- | --- | --- |
| **Názov položky** | **rozpočet 2024** | **rozpočet 2025** | **rozpočet 2026** |
| Granty- Ikea | 3 000 | 3 000 | 3 000 |
| Zo štátneho rozpočtu - ZŠ normatívne | 244 775 | 248 661 | 248 661 |
| Zo štátneho rozpočtu - DSS | 217 140 | 219 430 | 219 430 |
| Granty SFZ pre MŠ | 200 | 200 | 200 |
| Zo štátneho rozpočtu- ZŠ- asistent | 14 002 | 14 002 | 14 002 |
| Zo štátneho rozpočtu- stavebná činnosť | 1 889 | 1 900 | 1 900 |
| Zo štátneho rozpočtu- matrika | 2 705 | 3 285 | 3 285 |
| Zo štátneho rozpočtu- CO | 140 | 140 | 140 |
| Zo štátneho rozpočtu- ŽP | 125 | 125 | 125 |
| Zo štátneho rozpočtu- cestná doprava | 55 | 55 | 55 |
| Zo štátneho rozpočtu- hlásenie pobytu občanov | 419 | 419 | 419 |
| Zo štátneho rozpočtu- register adries | 110 | 110 | 110 |
| **Spolu** | **484 560** | **491 327** | **491 327** |

Príjmy z tuzemských grantov a dotácií sú rozpočtované podľa legislatívy ústrednej štátnej správy na financovanie preneseného výkonu štátnej správy obce a očakávané transfery na financovanie bežných výdavkov spolufinancovaných z prostriedkov štátneho rozpočtu a európskych spoločenstiev. Grant IKEA je rozpočtovaný na základe darovacej zmluvy.

***K a p i t á l o v é p r í j m y***

**1. Nedaňové kapitálové príjmy**

Obec nerozpočtuje žiadne nedaňové kapitálové príjmy.

**2. Kapitálové granty a transfery**

Obec nerozpočtuje žiadne kapitálové granty a transfery

***P r í j m o v é f i n a n č n é o p e r á c i e***

V rokoch 2024 sa plánujú použiť zdroje z rezervného fondu vo výške 134 287,- . Nakoľko rezervný fond je možno použiť výhradne na realizáciu kapitálových výdavkov plánuje sa rezervný fond zapojiť na financovanie projektových dokumentácií vo výške 111 000,- a na splátku úverov sa plánuje použiť suma 23 287,- .

|  |  |  |  |
| --- | --- | --- | --- |
| **Názov položky** | **rozpočet 2024** | **rozpočet 2025** | **rozpočet 2026** |
| Prevod prostriedkov z RF obce | 134 287 | 0 | 0 |
| **VÝDAVKOVÉ FINANČNÉ OPERÁCIE SPOLU:** | **134 287** | **0** | **0** |

**V ý d a v k y**

***B e ž n é v ý d a v k y***

|  |  |  |  |
| --- | --- | --- | --- |
| **Názov položky** | **rozpočet 2024** | **rozpočet 2025** | **rozpočet 2026** |
| Výkonné a zákonodarné orgány- obecný úrad a poslanci, ZPOZ a komisie OcZ | 278 481 | 263 016 | 263 246 |
| Iné všeobecné služby - matrika | 2 705 | 3 285 | 3 285 |
| Transakcie verejného dlhu | 4 009 | 3 853 | 3 853 |
| Transfery všeobecnej povahy medzi rôznymi úrovňami verejnej správy- register obyvateľstva | 529 | 529 | 529 |
| Civilná ochrana | 2 668 | 175 | 175 |
| Ochrana pred požiarmi | 3 141 | 3 251 | 3 251 |
| Cestná doprava | 10 905 | 8 055 | 8 055 |
| Nakladanie s odpadmi | 55 929 | 59 124 | 63 964 |
| Ochrana životného prostredia | 125 | 745 | 945 |
| Rozvoj obcí | 75 836 | 79 685 | 80 685 |
| Verejné osvetlenie | 11 900 | 12 100 | 12 100 |
| Rekreačné a športové služby | 67 313 | 72 963 | 73 363 |
| Kultúrne služby | 39 593 | 42 083 | 42 083 |
| Predprimárne vzdelávanie s bežnou starostlivosťou- MŠ | 143 140 | 145 668 | 145 668 |
| Primárne vzdelávanie s bežnou starostlivosťou-ZŠ | 262 277 | 263 463 | 262 663 |
| Vzdelávanie nedefinované podľa úrovne-ŠKD | 36 221 | 42 306 | 42 306 |
| Vedľajšie služby v školstve- ŠJ | 107 743 | 113 903 | 113 813 |
| Invalidita a ťažké zdravotné postihnutie | 6 593 | 6 593 | 6 593 |
| Staroba | 499 115 | 509 943 | 510 153 |
| Rodina a deti | 2 150 | 2 150 | 2 150 |
| **BEŽNÉ VÝDAVKY SPOLU:** | **1 610 373** | **1 632 890** | **1 638 880** |

Štruktúra bežných výdavkov na funkčnej klasifikácie, t.j. podľa odvetvia a na úrovni podpoložiek ekonomickej klasifikácie výdavkov v členení na mzdy a platy, poistné a príspevky za zamestnávateľa, tovary a služby a transfery je uvedená v tabuľkovej časti rozpočtu a ich výška je daná objektívnou potrebou na zabezpečenie samosprávnych činností obce a na  činnosť a údržbu zariadení zriadených obcou. Zahŕňa aj výdavky na poskytnutie dotácií z rozpočtu obce 7-im subjektom spolu vo výške 47 700 eur.

***K a p i t á l o v é v ý d a v k y***

|  |  |  |  |
| --- | --- | --- | --- |
| **Názov položky** | **rozpočet 2024** | **rozpočet 2025** | **rozpočet 2026** |
| Prípravná a projektová dokumentácia – KD | 5 000 |  |  |
| Príprav. a projekt. dokum. zateplenie multifunkčná budova | 15 000 |  |  |
| Prípravná a projektová dokumentácia – CYKLOCHODNÍK | 25 000 |  |  |
| Prípravná a projektová dokumentácia – TELOCVIČŇA | 3 500 |  |  |
| Prípravná a projektová dokumentácia – BEŽECKÉ  TRATE | 25 000 |  |  |
| Prípravná a projektová dokumentácia – DOM MR | 2 500 |  |  |
| Búracie práce + stavebné úpravy – DOM MR | 5 000 |  |  |
| Prípravná a projektová dokumentácia – rozšírenie  kapacity MŠ | 10 000 |  |  |
| Prípravná a projektová dokumentácia – rozšírenie  kapacity ZŠ, oprava strechy | 15 000 |  |  |
| Prípravná a projektová dokumentácia – CINTORÍN | 3 000 |  |  |
| Prípravná a projektová dokumentácia – DS | 2 000 |  |  |
| **SPOLU KAPITÁLOVÉ VÝDAVKY** | **111 000** |  |  |

Uvedené kapitálové výdavky budú financované zo zdrojov rezervného fondu, ktorý sa do rozpočtu v roku 2024 zapája vo výške 111 000,- .

***V ý d a v k o v é f i n a n č n é o p e r á c i e***

Výdavky sú rozpočtované na splácanie istín existujúcich úverov v roku 2024 zo zdrojov rezervného fondu vo výške 23.287,- ostatné roky 2025 a 2026 sú plánované splácať z vlastných zdrojov.

|  |  |  |  |
| --- | --- | --- | --- |
| **Názov položky** | **rozpočet 2024** | **rozpočet 2025** | **rozpočet 2026** |
| DSS- Splácanie úverov z bankových úverov dlhodobých | 8 484 | 8 484 | 8 480 |
| ŠFRB- Splácanie úverov z ostatných úverov dlhodobých | 14 803 | 14 959 | 14 959 |
| **VÝDAVKOVÉ FINANČNÉ OPERÁCIE SPOLU:** | **23 287** | **23 443** | **12 443** |

V roku 2024 ani v nasledujúcich rokoch nie sú v rozpočte plánované nové návratné zdroje financovania a dlhová služba obce sa bude priebežne znižovať

.........................................

Vladimír Mlynček, v. r.

starosta obce